**Projektbeskrivelse**

Videncenter for Dyrevelfærd

2025

|  |
| --- |
| **1. Projektnummer:** |

|  |
| --- |
| **2. Projekttitel:** Etablering af avlsprogrammer for hunde |

|  |
| --- |
| **3. Projektleder**: Lektor Helle Friis Proschowsky, Institut for Veterinær- og Husdyrvidenskab, Københavns Universitet |

|  |
| --- |
| **4. Følgeperson i Fødevarestyrelsen**: |

|  |
| --- |
| **5. Formål med projektet:**  Projektets formål er at identificere og beskrive, hvad der skal til for at implementere et avlsprogram på en sådan måde, at det får en god effekt på sundheden i den danske hundepopulation.  Som case anvendes et avlsprogram, der har været i gang siden 2009 indenfor den organiserede avl af gravhunde. Programmet omfatter røntgenfotografering af hundens ryg med henblik på screening af avlsdyr for forkalkninger i de intervertebrale disks. Der er en veldokumenteret sammenhæng mellem antallet af forkalkninger og risikoen for udvikling af diskusprolaps.  Med udgangspunkt i casen, uddrages en række faktorer og forhindringer, der kan påvirke implementering af et avlsprogram og opdrætternes måde at selektere deres avlsdyr på. |

|  |
| --- |
| **6. Projektets baggrund, relevans og perspektiv** (herunder eventuelt den politiske relevans/kontekst)**:**  Avlsprogrammer er et hyppigt benyttet redskab i arbejdet med at sikre sunde hunde indenfor det organiserede hundeopdræt såvel nationalt som internationalt. Hvert år røntgenfotograferes tusinder af hunde med henblik på screening for hofte- eller albueledsdysplasi, der gennemføres hjerteskanninger, øjenundersøgelser og udtages prøver til DNA-tests. Fælles for alle disse tiltag er, at de er etableret med det mål at forbedre sundheden hos racehunde.  Der er meget stor forskel på, hvordan disse avlsprogrammer opfattes af forskellige opdrættere og specialklubber, og de er ofte kilde til splid og konflikt i de forskellige organisationer.  I forbindelse med udmøntningen af Dyrevelfærdsforliget af 9. februar 2024 skal der indføres tiltag for at modvirke ekstrem avl af familiedyr. Dette vil med stor sandsynlighed betyde, at et eller flere af de screeningsprogrammer, der allerede findes inden for den etablerede hundeavl, vil blive udbredt til også at omfatte ikke-stambogsførte hunde. I den forbindelse vil det være yderst relevant at vide noget mere om, hvordan man bedst implementerer sådanne tiltag. Også tiltag, der ikke nødvendigvis bliver omfattet af en ny bekendtgørelse, men som kan være et tilbud på frivillig basis.  Gravhundens korte ben skyldes chondrodystrof dværgvækst, og sammen med denne form for dværgvækst følger en forøget risiko for diskusprolaps som følge af forkalkninger i de intervertebrale disks (1). Diskusprolaps forekommer hyppigt hos danske gravhunde af alle tre hårlagsvarianter; langhårede (17%), glathårede (22%) og ruhårede (16%), og der er påvist en entydig sammenhængen mellem et højt antal forkalkede disks og forøget risiko for diskusprolaps (2). Antallet af forkalkede disks har desuden høj arvbarhed, og det er derfor muligt at reducere forekomsten af diskusprolaps via selektiv avl (3).  I et forsøg på at nedbringe forekomsten af diskusprolaps blandt gravhunde i Danmark iværksatte Dansk Gravhundeklub fra 1. juli 2009 en forsøgsordning, hvor alle gravhunde, der skulle anvendes til avlsformål, forinden skulle rygfotograferes, når de var 24-48 måneder. Avlsprogrammet er senere indført som krav, og den radiologiske evaluering er blevet suppleret med beregning af avlsværdier (EBV’s, Estimated Breeding Values). Danmark har været foregangsland for screening af gravhundes rygge, og den danske metode er nu indført i Sverige, Norge, Finland, England og Tyskland.  Screeningsprogrammet hos gravhunde har været genstand for intens debat i specialklubben, og formuleringen af de krav, der har været gældende, er blevet ændret flere gange. Selvom den videnskabelig baggrund for programmet er endog særdeles veldokumenteret, har der blandt nogle grupperinger været stor modstand mod det. Forskellige strategier i forhold til kommunikation og vidensdeling har været forsøgt, men har ikke formået at få alle opdrættere og hundeejere overbevist om, at selektion på baggrund af screeningsprogrammet vil føre til mindre risiko for diskusprolaps hos gravhundene.  Udfordringen med at påvirke opdrætteres valg af avlsdyr har sandsynligvis nogle fællesnævnere med andre former for forsøg på at ændre menneskers adfærd. Der foreligger en del forskning på dette området, fordi der er en bred samfundsmæssig interesse i at påvirke befolkningens vaner og valg, når det kommer til fx kost, rygning, alkohol og motion (de såkaldte KRAM faktorer) (4). Nudging begrebet og dets effekt er også undersøgt (5) men der er kun få studier af de kriterier, ud fra hvilke opdrættere træffer deres beslutninger, og hvad der kan påvirke dem (6,7).  Dette studie vil analysere området i en dansk kontekst og etablere en grundlæggende viden om hvilke faktorer, der er vigtige at tænke ind fra starten, hvis man ønsker at implementere nye avlsprogrammer eller på anden vis ønsker at påvirke opdrætteres måde at selektere deres avlshunde på.  Referencer:  1. Jensen V, Arnbjerg J. Development of intervertebral disk calcification in the dachshund: a prospective longitudinal radiographic study. J Am Anim Hosp Assoc. 2001 May 1;37(3):274–82.  2. Bruun CS, Bruun C, Marx T, Proschowsky HF, Fredholm M. Breeding schemes for intervertebral disc disease in dachshunds: Is disc calcification score preferable to genotyping of the FGF4 retrogene insertion on CFA12? Canine Med Genet. 2020 Dec;7(1):18.  3. Jensen VF, Christensen KA. Inheritance of Disc Calcification in the Dachshund. J Vet Med Ser A. 2000 Jul;47(6):331–40.  4. Sundhedsdatastyrelsen. Helbredsfaktorer (KRAM) - Sundhedsdatastyrelsen [Internet]. 2023 [cited 2024 Sep 9]. Available from: https://sundhedsdatastyrelsen.dk/da/rammer-og-retningslinjer/om-terminologi/nbs/om-arbejdsgrupperne/helbredsfaktorer-(kram)  5. Mertens S, Herberz M, Hahnel UJJ, Brosch T. The effectiveness of nudging: A meta-analysis of choice architecture interventions across behavioral domains. Proc Natl Acad Sci. 2022 Jan 5;119(1):e2107346118.  6. Czerwinski V, McArthur M, Smith B, Hynd P, Hazel S. Selection of Breeding Stock among Australian Purebred Dog Breeders, with Particular Emphasis on the Dam. Animals. 2016 Nov 16;6(11):75.  7. Blackman SA, Wilson BJ, Reed AR, McGreevy PD. Reported Motivations and Aims of Australian Dog Breeders—A Pilot Study. Animals. 2020 Dec 7;10(12):2319. |

|  |
| --- |
| **7. Arbejdsplan for projektet:** (redegørelse for materialer og metoder i projektet samt realistisk tidsplan)  Projektet falder i tre dele:  a) Der gennemføres et litteraturstudie, som afdækker faktorer af betydning for vellykkede adfærdsændringer i mindre grupper og organisationer såsom hundeklubber (måned 1-3)  b) Der gennemføres interviews med repræsentanter for Dansk Gravhundeklubs bestyrelse – nuværende såvel som forhenværende - samt med opdrættere, der repræsenterer både tilhængere og modstandere af avlsprogrammet (måned 4-5)  c) På basis af den viden, der opnås under b), udarbejdes et spørgeskema, der sendes ud til danske opdrættere af gravhunde, både inden for og uden for DKK, med henblik på at afdække mulige veje til at sikre en bred opbakning bag avlsprogrammer generelt (måned 6-8).  d) Ud fra a) - c) udarbejdes en vejledning til en vellykket udrulning af avlsprogrammer rettet mod sund avl af hunde (måned 9-10).  e) Resultaterne sammenfattes i en videnskabelig artikel og formidles bredt til interesserede indenfor hundeverdenen (måned 11-12). |
| **8. Deltagere i projektet:** (herunder evt. eksterne projektdeltagere)  Lektor Helle Friis Proschowsky, IVH, KU  Professor Peter Sandøe, IVH/IFRO, KU  Professor Lars Gårn Hansen, IFRO, KU  Professor Merete Fredholm, IVH, KU (deltager uden finansiering fra ViD)  Lektor Camilla Sichlau Bruun, IVH, KU (deltager uden finansiering fra ViD) |

|  |
| --- |
| **9. Kommunikationsplan:** (deltagelse i konferencer, videnskabelige publikationer, populærvidenskabelige publikationer, plan for offentliggørelse af projektets resultater)  Der vil blive udarbejdet en vejledning, som vil blive delt bredt, og som kan understøtte arbejdet med at lave avlsprogrammer inden for forskellige dele af hundeavlen.  Endvidere vil der blive udarbejdet en videnskabelig artikel, som vil blive sendt til et relevant internationalt tidsskrift.  Endelig vil projektet blive formidlet i en dansk sammenhæng via DKK’s medlemsblad, HUNDEN, Dansk Veterinærtidsskrift og andre relevante fagmedier. |

|  |
| --- |
| **10. Budget:** (Lønmåneder, udgifter til drift, udgifter til apparatur, overhead-bidrag på 44%)  3 måneders lektorløn IVH: 180.000 DKK  2 måneders løn til studentermedhjælp, IVH: 50.000 DKK  ½ måneds professorløn, IVH/IFRO: 45.000 DKK  ½ måneds professorløn, IFRO: 45.000 DKK  Drift, rejser m.m.: 15.000 DKK  44% OH: 147.400 DKK  I alt: 482.400 DKK |

|  |
| --- |
| **11. Projektets startdato:**  1/1-2025. **Projektets slutdato:** 31/12-2025 |